کەمپی تاجی

کەمپی تاجی دامەزراوەیەکی سەربازی و بنکەیەکی ئاسمانی عێراقییە لە ناوچەیەکی گوندنشین کە نزیکەی ٢٧ کم دەکەوێتە باکووری بەغدا لە ناحیەی تاجی. لەکاتی ئۆپەراسیۆنی ڕێوی بیابان لە سەردەمی سەددام حوسێن بە سەختی بۆردوومان کرا، لە کانوونی یەکەمی ١٩٩٨دا بەھۆی ھێرشە ئاسمانییەکانەوە زیانیان بەر ١٣ شوێن کەوت. لە ساڵی ٢٠١٤ ھێزەکانی ھاوپەیمانی نێونەتەوەیی لە کەمپەکە جێگیر بوون لە وەڵامی داوایەکی حکوومەتی عێراق بۆ پاڵپشتی و بەھێزکردنی ھەوڵەکانی دژی دەوڵەتی ئیسلامی (داعش). ڕۆژی ٢٣ی ئابی ٢٠٢٠، فەرماندەیی ئۆپەراسیۆنە ھاوبەشەکانی عێراق ڕای گەیاند، ھێزەکانی عێراق دەستیان بەسەر شوێنێکدا گرتووە لە کەمپی تاجی لە ھاوپەیمانی نێونەتەوەیی. سالار تەحسین ئەلخەفاجی، وتەبێژی فەرماندەیی ئۆپەراسیۆنە ھاوبەشەکان ڕای گەیاند، «ئەمڕۆ ھێزەکانی ھاوپەیمانی نێونەتەوەییی شوێنی ژمارە ٨یان لە کەمپی تاجی ڕادەستی ھێزە عێراقییەکان کرد. ئەم شوێنە بۆ مەشق و ڕاھێنان و ئامادەکردن و شیاوکردنی کارمەندانی عێراقی لەلایەن ھێزەکانی ئوسترالیا و نیوزلەندا و ئەمریکاوە بەکارھێنرا. شوێنەکە بۆ ھێزە ئەمنییەکانی عێراق تەرخان دەکرێت بۆ بەکارھێنانیان دوای تەواوبوونی ئەرکی ھاوپەیمانی نێونەتەوەییی». ناوچەکانی دیکە بەپێی خشتەی ڕادەستکردنەوە ڕادەستی لایەنی عێراقی دەکرێن”.

 سەرچاوەکان 

پۆل:پارێزگای بەغدا